Author: mfsr
Last saved by: agenda0

O D Ô V O D N E N I E

návrhu  na  skrátené  legislatívne  konanie o vládnom návrhu zákona, ktorým sa mení a dopĺňa   zákon  Národnej  rady  Slovenskej republiky  č. 303/1995  Z.z.  o  rozpočtových                                            pravidlách v znení neskorších predpisov
___________________________________________________________________________

	Uznesením č. 558 vláda Slovenskej republiky schválila dňa 20. júna 2001 návrh zákona, ktorým sa mení a dopĺňa zákon Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov.Vládny návrh zákona bol 20. júna 2001 v súlade s uznesením Národnej rady Slovenskej republiky č. 1457 predložený na rokovanie Národnej rady Slovenskej republiky (tlač č. 1078) .

	Vládny návrh novely zákona o rozpočtových pravidlách vytvára právne a ekonomické podmienky na  realizáciu procesu decentralizácie kompetencií a financií z orgánov štátu na územnú samosprávu a zabezpečuje jednotnú úpravu pravidiel hospodárenia s prostriedkami rozpočtov územných samospráv. 

	  V návrhu zákona sa zavádzajú doteraz právne neupravené nové prvky a pravidlá hospodárenia. Je to najmä členenie rozpočtov územných samospráv na bežný a kapitálový rozpočet s povinnosťou zostavenia vyrovnaného bežného rozpočtu, ďalej navrhovaná regulácia miery zadlženosti obcí a vyšších územných celkov, ako aj úprava zavedenia nútenej správy v hospodárení obcí. Ako nový prvok sa v zákone legislatívne deklaruje stabilizácia finančných zdrojov územných samospráv, ktoré budú úmerné zodpovednosti a úlohám, ktoré sú im zverené príslušnými zákonmi. Tento princíp sa premieta aj vo vzťahu k zostavovaniu štátneho rozpočtu pri určovaní výšky finančných prostriedkov pre územné samosprávy. Neprijatím uvedených návrhov by mohlo dôjsť k vzniku značných hospodárskych škôd. 

	Vzhľadom na schválenie zákona č. 302/2001 Z.z. o  samospráve   vyšších  územných  celkov a  zákona  č. 303/2001 Z.z. o voľbách  do  orgánov samosprávnych krajov a   doplnení Občianskeho     súdneho     poriadku,    ako    aj    z    dôvodu   vyhlásenia  volieb do  orgánov
samosprávneho kraja dňa 1. decembra 2001, je predpoklad, že novovzniknuté vyššie územné celky a obce budú od 1. januára 2002 postupne zabezpečovať presunuté pôsobnosti z orgánov štátnej správy. 

	Podľa návrhu zákona o prechode niektorých pôsobností z orgánov štátnej správy na obce a  na samosprávne kraje orgány územnej samosprávy budú zabezpečovať nové pôsobnosti napr. na úseku školstva, zdravotníctva, sociálnych vecí, kultúry, dopravy, životného prostredia, ktoré bezprostredne súvisia s poskytovaním základných verejných služieb obyvateľom. 

	Na zabezpečenie finančného krytia týchto presúvaných úloh, ktoré sa týkajú základných ľudských práv a slobôd , ako aj uplatnenia nových ustanovení novely zákona o rozpočtových pravidlách v hospodárení vyšších územných celkov a obcí, je potrebné prerokovať vládny návrh zákona v skrátenom legislatívnom konaní. 

	Vláda Slovenskej republiky podáva Národnej rade Slovenskej republiky návrh na skrátené legislatívne konanie o vládnom návrhu zákona, ktorým sa mení a doplňa zákon Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov, a to podľa § 89 ods. 1 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky, aby nevznikli  štátu značné hospodárske škody a nedošlo k ohrozeniu základných ľudských práv a slobôd.